যুদ্ধবিরতির দোরগোড়ায় ইউক্রেন–রাশিয়া?

ওয়েব ডেস্ক: রুশ–ইউক্রেন (Russia-Ukraine War) যুদ্ধ কি শেষের পথে? ইউক্রেনের প্রেসিডেন্ট ভলোদিমির জেলেনস্কির (Volodymyr Zelenskyy) সঙ্গে প্রায় তিন ঘণ্টার বৈঠকের পর এমনই ইঙ্গিত দিলেন মার্কিন প্রেসিডেন্ট ডোনাল্ড ট্রাম্প (Donald Trump)। তাঁর দাবি, যুদ্ধবিরতির পথে থাকা জটিলতার প্রায় ৯৫ শতাংশই মিটে গিয়েছে। যদিও এখনও দু’একটি গুরুতর বিষয় আলোচনার টেবিলেই রয়ে গেছে।

গত তিন বছর ধরে চলা এই যুদ্ধ থামাতে সক্রিয় ভূমিকা নিচ্ছেন ট্রাম্প। তবে এতদিন আলোচনায় বড় কোনও অগ্রগতি হয়নি বলেই স্বীকার করেছেন তিনি। যুদ্ধবিরতির পথে মূলত দু’টি বিষয় সবচেয়ে বড় বাধা হয়ে দাঁড়িয়েছে এক, ইউক্রেনকে নিরাপত্তার নিশ্চয়তা দেবে কি না আমেরিকা। দুই, রাশিয়ার দাবি অনুযায়ী ডনবাস্ক অঞ্চল ছাড়বে কি না ইউক্রেন।

আরও পড়ুন: ব্রিটেনে ভারতীয়কে ‘ক্রীতদাস’ মন্তব্যে, মোটা অঙ্কের জরিমানা অভিযুক্তের

ফ্লোরিডায় হওয়া ট্রাম্প–জেলেনস্কি বৈঠকে এই দু’টি বিষয়ই ছিল আলোচনার কেন্দ্রবিন্দু। বৈঠক শেষে যৌথ সাংবাদিক সম্মেলনে জেলেনস্কি জানান, ইউক্রেনের নিরাপত্তা সংক্রান্ত বিষয়ে প্রায় সব সমঝোতা সম্পন্ন হয়েছে। তবে ডনবাস্ক নিয়ে জট এখনও পুরোপুরি কাটেনি। তাঁর কথায়, “এই সমস্যার সমাধান হলেই যুদ্ধ থামানো সম্ভব।”

ডনবাস্ক অঞ্চল নিয়েই দীর্ঘদিন ধরে রাশিয়া–ইউক্রেন সংঘাতের মূল কেন্দ্র। রাশিয়ার বিরুদ্ধে অভিযোগ, ইউক্রেনের এই ভূখণ্ড দখলের চেষ্টা চালাচ্ছে তারা। যুদ্ধবিরতির শর্ত হিসেবে মস্কো স্পষ্ট জানিয়ে দিয়েছে—ডনবাস্ক থেকে ইউক্রেনকে সেনা প্রত্যাহার করতে হবে। কিন্তু এই অঞ্চল রাশিয়ার হাতে তুলে দিতে নারাজ কিয়েভ।

বৈঠক শেষে ট্রাম্প বলেন, “ডনবাস্ক নিয়ে সমস্যার সমাধান এখনও হয়নি ঠিকই, তবে আলোচনা সঠিক পথেই এগোচ্ছে। আমরা সমাধানের খুব কাছাকাছি। বিষয়টি অত্যন্ত জটিল।” তিনি আরও যোগ করেন, “আমার মনে হয় আমরা চূড়ান্ত পর্যায়ে পৌঁছে গিয়েছি। যদি সমাধান না হয়, তাহলে এই যুদ্ধ আরও দীর্ঘস্থায়ী হবে।”

উল্লেখ্য, জেলেনস্কির সঙ্গে বৈঠকের ঠিক আগেই রুশ প্রেসিডেন্ট ভ্লাদিমির পুতিনের সঙ্গে ফোনে কথা বলেন ট্রাম্প। তাঁর দাবি, সেই আলোচনা ছিল অত্যন্ত ভালো ও ফলপ্রসূ। ট্রাম্পের কথায়, পুতিনও শান্তি স্থাপনের বিষয়টিকে যথেষ্ট গুরুত্ব দিচ্ছেন।